"Phetolelo kakaretso KETAPELE KA TONA YA THUTO YA MOTHEO, MOH. AM MOTSHEKGA, MOPALAMENTE “Ditiego tsa bokgoni le kgolo ya tlhaloganyo tsa go dirisa tlhaloganyo ka kakaretso pele bana ba tsena sekolo, gantsi di ka nna le ditlamorago tse di masisi tse di sa siamang tsa lobaka lo lo leele mo baneng, mo malapeng le mo setšhabeng. Nako e e atlegang le e e mosola thata ya go tsereganya e tla pele bana ba belegwa le go sa le gale mo nakong ya botshelo jwa bone. Go beeletsa mo kgodisong ya go sa le gale ya bana ba bannye e tshwanetse go nna selo se se etelediwang kwa pele.” Dipatlisiso tsa botshelo tsa Thulaganyo ya Bosetshaba ya Tlhabololo le Maikemisetso a 2030 (2011) di supa gore malatsi a ntlha a le 1000 (pele ga pelego, seemo sa go sa le gale le go le thari sa lesea) di bosisi mo ditlamoragong tsa tikologo . Letlhomeso la Kharikhulamo ya Bosetshaba ya bana ba ba sa tswang go belegwa go ya go dingwaga di le nne (KGB) ke tsibogelo ya dikgwetlho tse setheo sa Kgodiso ya Pele ya Bana ba Bannye se lebaganeng le tsone. Kgato ya pele ya go tlhama KGB e ne e le go tlhama Ditekanyetso tsa Thuto ya Pele tsa Bosetshaba (DTPB) ka 2009. Go felelediwa ga KGB go ne ga kgontshiwa ke ditsamaiso tsa kgakololano tse di neng di akaretsa ditshwaelo go tswa go maloko a setšhaba. Ditsamaiso tse, di ne tsa dirisediwa go bopa le go feleletsa KGB. KGB e tla ka nako e ka yone re ketekang dingwaga di le 20 tsa puso ya temokerasi mo nageng ya rona mme ke nngwe ya ditiro tse boikaelelo jwa tsone e leng go tokafatsa boleng jwa thuto ya motheo ka go thaya motheo o o nonofileng go sa le gale mo kgolong ya bana. Go tlhamiwa ga KGB ke phitlhelelo e tona mo nageng ya rona ka e le tokomane ya ntlha ya mofuta wa yone . Se se tlaa tlhomamisa gore bana ba ba goletseng mo maemong le mafelo a a farologaneng ba kgona go fitlhelela ditirelo tsa boleng jo bo kwa godimo tsa KGB. KGB e tla dirisiwa mo mafelong a a farologaneng le mabaka go tokafatsa maitemogelo a bana a go ithuta. Gape e tla dirisiwa ke mekgatlho ya go ikatisa, diyunibesiti, batlhokomedi, batsadi, le batlhokomedi ba bangwe ba bana go tokafatsa go ithuta le kgolo ya bana. Moh. AM Motshekga, Mopalamente Tona ya Thuto ya Motheo iii"